A Bizottág 95/9/EK irányelve
(1995. április 7.)
a különleges táplálkozási célokra szánt takarmányok tervezett alkalmazásai listájának létrehozásáról szóló 94/39/EK irányelv módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a különleges táplálkozási célokra szánt takarmányokról szóló, 1993. szeptember 13-i 93/74/EGK tanácsi irányelvre [1] és különösen annak 6. cikke c) pontjára,
mivel a 93/74/EGK irányelv 6. cikkének c) pontja meghatározza, hogy a 6. cikk a) pontjának megfelelően elfogadott intézkedések a tudományos és műszaki ismeretek fejlődésének megfelelően módosíthatók; mivel azokat az intézkedéseket a 94/39/EK bizottsági irányelvvel [2] elfogadták;
mivel a kedvtelésből tartott állatok takarmányainak az energiaértéke a Közösségben elfogadott módszerekkel akkor nem volt kiszámítható, így egyes táplálkozási célok nem voltak besorolhatóak a különleges táplálkozási célokra szánt takarmányok tervezett alkalmazásainak listájába;
mivel az energiaérték kiszámításának módját közösségi szinten elfogadták, ezért a fent említett táplálkozási célokat fel lehet venni a listára;
mivel továbbá a különleges táplálkozási célok lovakra elfogadott listáját szükséges módosítani és kiegészíteni a rendelkezésre álló adatok alapján;
mivel az ezen irányelvben meghatározott intézkedések összhangban vannak a Takarmányok Állandó Bizottságának véleményével,
ELFOGADTA EZT AZ IRÁNYELVET:
1. cikk
A 94/39/EK irányelv melléklete ezen irányelv mellékletének megfelelően módosul.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 1995. június 30-ig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
3. cikk
Ez az irányelv az Európai Közösségek Hivatalos Lapjában való kihirdetését követő harmadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 1995. április 7-én.